En dørmand blev slået i hovedet to gange med kort mellemrum natten til søndag.

En dørmand i Jomfru Ane Gade i Aalborg havde natten til søndag ikke sin bedste nat på job. Han blev ad to omgange slået i hovedet af berusede gæster. Det fortæller vagtchef Poul Fastergaard fra Nordjyllands Politi. Den første episode fandt sted omkring klokken 00.30, hvor en mand først i 20'erne slog dørmanden i ansigtet. Politiet blev tilkaldt og manden blev anholdt. En time senere var dørmanden igen uheldig. Her blev han slået i ansigtet af en 20-årig kvinde, som også blev anholdt. Begge anholdte var ifølge vagtchefen berusede, og de vil blive afhørt, hvorefter der formentlig venter dem et retsligt efterspil. I alt blev fire personer anholdt natten til søndag. - Det har været en travl nat. Der var mange mennesker i nattelivet, og vi har haft mange mindre sager med optakt slagsmål og lignende, fortæller vagtchefen.